Ġunju 9, 2020 Il-Kamra tal-Kummerċ, l-Intrapriża u l-Industrija laqgħet il-miżuri tal-pjan ta' riġenerazzjoni ekonomika li ħabbar il-Gvern ilbieraħ li qalet kien ibbażat fuq tliet prinċipji li pproponiet il-Kamra fid-dokument tagħha "Nagħmlu Suċċess min-Normalità Ġdida." It-tliet prinċipji huma it-tnaqqis fl-ispejjeż tal-operat tal-intrapriżi, tingħata spinta lill-konsum biex in-nies jitħajjru jonfqu fis-suq lokali speċjalment fit-tnaqqis tal-attività turistika u l-appoġġ lill-kumpaniji biex jingħataw għajnuna professjonali biex jadattaw il-mudell u l-istrateġiji tan-negozju tagħhom. Fi stqarrija l-Kamra qalet li tinsab sodisfatta li l-Gvern aċċetta u ħabbar miżuri li pproponiet hi stess bħaż-żamma tas-suppliment tal-paga, l-appoġġ għan-negozji fl-ispejjeż tal-operat partikolarment fuq il-kirjiet u l-fjuwil kif ukoll l-għajnuna diretta biex in-negozji jimmodifikaw il-mudell tan-negozji tagħhom biex jikkunsidraw opportunitajiet ġodda.